b"\n_START_ARTICLE_\nSetge de Segesta (397 aC)\n_START_SECTION_\nRerefons\n_START_PARAGRAPH_\nUn cop va prendre el poder de Siracusa com dictador, Dion\xc3\xads el Vell va centrar tots els seus esfor\xc3\xa7os en refor\xc3\xa7ar el poder militar de la ciutat. Va al\xc3\xa7ar noves muralles i fortificacions a la ciutat, va contractar un gran nombre de mercenaris i va millorar la flota de guerra. _NEWLINE_El 404\xc2\xa0aC, Dion\xc3\xads es va sentir prou fort per trencar el tractat de pau que havia signat amb Cartago i atacava la ciutat s\xc3\xadcul d'Herbessus, te\xc3\xb2ricament neutral. Cartago no va reaccionar, aix\xc3\xad que seguidament, entre el 403 i el 398\xc2\xa0aC, Dion\xc3\xads va destruir les ciutats de Catana, on va establir els seus mercenaris de Camp\xc3\xa0nia, i Naxos, esclavitzant tots els seus habitants. Tamb\xc3\xa9 va conquerir Leontini, que es va rendir sense resist\xc3\xa8ncia. _NEWLINE_El 398\xc2\xa0aC va posar rumb a Motya amb 200 naus de guerra i 500 naus de transport. Ciutats controlades pels cartaginesos com Messina i fins i tot Eryx, d'origen Elimi, es revoltaren i s'uniren a Dion\xc3\xads, mentre Panormus, Solus, Segesta i Motya es van mantenir fidels a Cartago. Amb un ex\xc3\xa8rcit de 83.000 homes, Dion\xc3\xads tenia capacitat suficient per liderar diverses campanyes alhora, aix\xc3\xad que va deixar el seu germ\xc3\xa0 Leptines al c\xc3\xa0rrec del setge de Motya mentre ell mateix saquejava el territori p\xc3\xbanic i elimi de Sic\xc3\xadlia occidental, posant setge a Segesta i Entella._NEWLINE_Entre les diverses raons que portaren a Dion\xc3\xads a intentar capturar la ciutat, una era el gran nombre de mercenaris que tenia sota les seves ordres, als que calia mantenir ocupats per evitar aldarulls. Segesta oferia la possibilitat de capturar un quanti\xc3\xb3s bot\xc3\xad i log\xc3\xadsticament podia convertir-se un una excel\xc2\xb7lent localitzaci\xc3\xb3 per establir una base pel seu ex\xc3\xa8rcit.\n_START_SECTION_\nSetge del 398 ac\n_START_PARAGRAPH_\nLes tropes gregues acamparen al nord de la ciutat, que s'aixecava a la part superior d'un tur\xc3\xb3 anomenat Mont B\xc3\xa0rbaro.  La ciutat estava protegida per pendents costeruts en uns quants costats i per una muralla en el pendent m\xc3\xa9s suau. Dion\xc3\xads va intentar bloquejar la ciutat primer, i assaltar els murs despr\xc3\xa9s. No se sap si van utilitzar torres d'assalt o ariets, o nom\xc3\xa9s escales de m\xc3\xa0, per\xc3\xb2 tots els seus intents foren rebutjats. Entella tamb\xc3\xa9 resist\xc3\xad._NEWLINE_Amb Motya encara per caure, Dion\xc3\xads va decidir no malgastar m\xc3\xa9s temps i va reprendre el seu objectiu principal, retornant a Motya. _NEWLINE_All\xc3\xad va tenir millor sort, capturant i saquejant la ciutat, alhora que derrotava la flota de socors cartaginesa liderada per Himilc\xc3\xb3 Hann\xc3\xb3. Despr\xc3\xa9s va tornar a Siracusa per passar l'hivern, per\xc3\xb2 deixant destacaments a Motya i a les rodalies de Segesta i Entella.\n_START_SECTION_\nSetge del 397\xc2\xa0aC\n_START_PARAGRAPH_\nHimilc\xc3\xb3, derrotat a Motya, havia retornat a Cartago per reunir un nou ex\xc3\xa8rcit de 50.000 homes, i durant la primavera del 397\xc2\xa0aC havia aconseguit desembarcar a Palerm, malgrat els esfor\xc3\xa7os de Leptines per aturar-lo. _NEWLINE_Mentrestant, Dion\xc3\xads ja es movia cap a Sic\xc3\xadlia occidental, saquejant els territoris de S\xc3\xadculs i Sicans i reprenent el setge de Segesta, on havia deixat un destacament. Dion\xc3\xads era un mestre dels atacs nocturns, maniobra que li havia perm\xc3\xa8s capturar Motya, per\xc3\xb2 a Segesta en fou la v\xc3\xadctima d'un. Les tropes de la ciutat van aconseguir arribar fins al campament grec sense ser detectades i hi calaren foc. Pocs homes foren v\xc3\xadctimes de les flames, per\xc3\xb2 hi moriren tots els cavalls, una p\xc3\xa8rdua molt important tenint en compte que l'ex\xc3\xa8rcit cartagin\xc3\xa8s s'aproximava a la ciutat. Aix\xc3\xad, per segon cop, Dion\xc3\xads es va veure obligat a aixecar el setge i recular. _NEWLINE_Himilco i el seu espectacular ex\xc3\xa8rcit va recuperar la ciutat d'Eryx i Motya, on davant del deplorable estat de la ciutat hi va fundar un segon assentament batejat com Lilybeum, moderna Marsala. _NEWLINE_Els generals grecs volien enfrontar-se als cartaginesos, per\xc3\xb2 Dion\xc3\xads no estava segur de poder v\xc3\xa8ncer, doncs tenia menys homes i es trobava en territori hostil, aix\xc3\xad que es va retirar a la seva capital, Siracusa.\n_START_SECTION_\nFets Posteriors\n_START_PARAGRAPH_\nEls cartaginesos van recuperar el control de Sic\xc3\xadlia occidental, fet que ja no va canviar durant la vida de Dion\xc3\xads. El seu frac\xc3\xa0s en assegurar una base en la part occidental de l'illa va permetre que Himlic\xc3\xb3 recuper\xc3\xa9s la iniciativa, saquejant Messina i derrotant la flota grega a Catana, fins a assetjar la mateixa Siracusa. _NEWLINE_Segesta va romandre vassalla de Cartago fins al 307\xc2\xa0aC, quan s'aliaren amb el nou tir\xc3\xa0 de Siracusa, Ag\xc3\xa0tocles."